Sveučilište u Zagrebu

Učiteljski fakultet

Adriana Graberec i Martina Krcivoj

**Jesu li teme metodičkih predložaka u udžbenicima jednako poticajne za djevojčice i dječake?**

**Zagreb, 2017.**

*„*Ovaj rad izrađen je na Odsjeku za učiteljske studije Učiteljskog fakulteta Sveučilišta u

Zagrebu, na Katedri za hrvatski jezik i književnost, scensku i medijsku kulturu, pod

vodstvom dr. sc. Martine Kolar Billege te je predan na natječaj za dodjelu Rektorove nagrade u akademskoj godini 2016./2017.“.

**Sadržaj**

[Uvod 1](#_Toc481059592)

[Teorijski okvir 3](#_Toc481059593)

[Metodologija istraživanja 6](#_Toc481059594)

[Cilj i problemi istraživanja 7](#_Toc481059595)

[Varijable 8](#_Toc481059596)

[Instrumentarij istraživanja 8](#_Toc481059597)

[Način provođenja istraživanja 8](#_Toc481059598)

[Uzorak 9](#_Toc481059599)

[Metode istraživanja i statističke obrade podataka 10](#_Toc481059600)

[Rezultati 11](#_Toc481059601)

[Analiza udžbenika 11](#_Toc481059602)

[Analiza rezultata ispitivanja interesa učenika 15](#_Toc481059603)

[Rasprava 21](#_Toc481059604)

[Zaključak 23](#_Toc481059605)

[Zahvale 24](#_Toc481059606)

[Literatura 25](#_Toc481059607)

[Popis analiziranih integriranih udžbenika 27](#_Toc481059608)

[Sažetak 28](#_Toc481059609)

[Summary 29](#_Toc481059610)

# Uvod

Hrvatski je jezik kao nastavni predmet u Republici Hrvatskoj, s obzirom na postotni udio sati u ukupnoj školskoj satnici, najzastupljeniji u osnovnoj školi. U primarnom se obrazovanju poučava/uči pet sati tjedno i najuže je povezan sa svim ostalim predmetima jer se nastavna komunikacija ostvaruje na hrvatskom jeziku (Nastavni plan i program za osnovnu školu, 2006). Kako bi metodički strukturirali nastavu, učiteljima su potrebna teorijska i praktična metodička znanja i metodička literatura koja obuhvaća udžbenike i druge metodičke metatekstove. U metodici hrvatskoga jezika postoje ove osnovne vrste metodičkih metatekstova: metodički predložak, metodički instrumentarij, metodički priručnik, metodički esej i znanstveni rad. Jedna od osnovnih vrsta metateksta jest metodički predložak (Bežen, 2008). „Metodički predložak je izvorni tekst čijom se analizom postižu kognitivni ciljevi i pojmovi iz nastavnog programa“ (Bežen, Budinski, Kolar Billege, 2012:10). Nastava u okviru svakog predmetnog područja hrvatskoga jezika metodički se mikrostrukturira na temelju primjerenoga teksta zasićenoga pojavom koja se uči. Ti su tekstovi metodički predlošci s pomoću kojih se ostvaruju svrha, ciljevi i zadaće nastave. U nastavi Hrvatskoga jezika razlikuju se ovi metodički predlošci: književnometodički predložak (za nastavu književnosti), jezičnometodički predložak (za nastavu jezika i jezičnog izražavanja) i medijski metodički predložak (predložak za nastavu medijske kulture). Metodički je predložak iznimno važan čimbenik u poticanju učenika na učenje. „Pokretanje motiva i motivacije jedna je od glavnih zadaća suvremene metodike svakoga nastavnog predmeta zato što, povezani s interesima, motivi pridonose uspjehu nastavnog procesa, odnosno pouke i učenja“ (Bežen, 2008:123). Tema treba biti primjerena dobi, sposobnostima i interesima učenika kako bi utjecala na učenikov doživljaj i spoznaju. Poticanje učenika na učenje/čitanje ostvaruje se primjerenim odabirom metodičkog sustava i pristupa te poticajnom temom u okviru metodičkoga predloška (Bežen, Budinski i Kolar Billege, 2014). Na temelju rezultata uspjeha dječaka i djevojčica u čitalačkoj pismenosti (PISA, 2015) inicirali smo ovo istraživanje kako bismo provjerili jesu li teme metodičkih predložaka u aktualnim udžbenicima za nastavu Hrvatskoga jezika jednako poticajne djevojčicama i dječacima jer su teme tih predložaka jedan od preduvjeta za poticanje čitalačke pismenosti. Budući da se nalaze u odobrenim udžbenicima, upravo su ti predlošci primarni izvori za spoznavanje. Rezultati čitalačke pismenosti ukazuju na razlike u uspješnosti prema spolu u korist djevojčica (PISA, 2015)[[1]](#footnote-1). Rezultati čitalačke pismenosti u ciklusu 2009. ukazuju na razlike prema spolu, odnosno djevojčice su u zemljama OECD-a postigle bolji prosječni rezultat od dječaka za 27 bodova. U Hrvatskoj ta razlika u korist djevojčica iznosi 26 bodova i ona je značajno smanjena u odnosu na prijašnje cikluse: u ciklusu PISA 2006 djevojčice su bile bolje od dječaka za 50 bodova, u ciklusu PISA 2009 za 51 bod, a u ciklusu PISA 2012 za 48 bodova.

# Teorijski okvir

U teorijskom okviru ovoga rada definiramo pojmove *čitanka / integrirani udžbenik* i *teme metodičkih predložaka*. „Čitanka/udžbenik je temeljna školska knjiga namijenjena književnom odgoju i obrazovanju u osnovnoj i srednjoj školi. Sadrži izbor književnoumjetničkih tekstova koji su odabrani prema estetskim i pedagoško-psihološkim kriterijima. Ona je svojevrsna literarno-pedagoška antologija“ (Rosandić, 2005, str. 161). Uz metodičke predloške, čitanke / integrirani udžbenicisu ilustrirani su likovno-grafičkim prilozima, fotografijama i kulturološkim podatcima te obavijestima koje su u korelaciji s temom, motivom ili lokalizacijom teksta. Svi navedeni dijelovi udžbeničkog instrumentarija usklađeni su s urednim jezičnim razvojem učenika pojedine kronološke dobi i doživljajno-spoznajnim mogućnostima. Zato tekstovi u čitankama / integriranim udžbenicima tematski trebaju biti poticajni učenicima, odnosno podjednako zanimljivi i poticajni djevojčicama i dječacima. Mikrostrukturiranim metodičkim instrumentarijem ostvaruju se različiti oblici jezične recepcije i produkcije utemeljene na doživljajima, interesima i promišljanjima te se ostvaruje učenje i spoznavanje. Zato tema metodičkoga predloška zauzima važnu ulogu u recepciji teksta, a prema Rosandiću (2005) mora biti usklađena sa zakonitostima estetske komunikacije, recepcije i spoznaje. „Utvrđivanje primjerenosti uključuje: temu, oblik, jezik i stil“ (Rosandić, 2005, str. 163). Književnometodički predlošci, koji se uobičajeno nalaze u čitankama, u znatnoj su mjeri dio integriranih udžbenika koji su namijenjenu poučavanju u svim predmetnim područjima Hrvatskoga jezika te se uz njih u takvim udžbenicima nalaze i jezičnometodički predlošci i medijski metodički predlošci. „U predmetu Hrvatski jezik razvila su se (zbog velike zastupljenosti predmeta u školskoj satnici, a i zbog različitosti sadržaja) dva modela udžbenika: udžbenik za nastavu književnosti koji se naziva čitanka (u novije doba u njemu su i sadržaji medijske kulture) i udžbenik za nastavu jezika i izražavanja“ (Bežen, 2008, str. 358). Udžbenici u kojima se nalaze metodički predlošci za poučavanje/učenje sadržaja iz svih područja nastavnog predmeta Hrvatski jezik (književnosti, medijske kulture, jezika i jezičnog izražavanja) nazivaju se integriranim udžbenicima. Zastupljenost je tih udžbenika u primarnom obrazovanju u Republici Hrvatskoj oko 70 %, stoga smo odlučili analizirati upravo integrirane udžbenike.

Nakon analize integriranih udžbenika za nastavni predmet Hrvatski jezik u drugom, trećem i četvrtom razredu i tema koje su u njima zastupljene, provedeno je ovo istraživanje u svrhu ispitivanja interesa učenika četvrtih razreda osnovnih škola u Republici Hrvatskoj. Cilj je bio ispitati za koje teme, i u kojoj mjeri, učenici četvrtih razreda pokazuju interes te tako ukazati na moguću povezanost uspjeha u čitalačkoj pismenosti i interesa za teme kojima su učenici izloženi u nastavi materinskoga jezika.

Razlike u učenju između dječaka i djevojčica javljaju se zbog bioloških, kognitivnih i društvenih utjecaja. Prema medicinskim istraživanjima postoje naglašene morfološke razlike u veličini i težini muškog i ženskog mozga te razlika u odnosu volumena bijele i sive tvari. „Mozak je složen organ i različita morfologija mozga muškaraca i žena kontinuirana je tema koja izaziva velik interes. Psihološka istraživanja ponašanja, percepcije i pamćenja potvrđuju da zaista postoje očigledne razlike u funkcioniranju mozga žene i muškaraca. Te se razlike mogu pripisati utjecaju genetike, hormona i okoline.“ (Malnar, Arbanas i Tkalčić, 2015, str. 441). I relevantna psihologijska istraživanja potkrepljuju tu tezu. „Kod muškoga mozga hemisfere su specijalizirane za pojedine funkcije, dok žene podjednako za sve funkcije koriste i jednu i drugu hemisferu mozga“ (Rijavec, Miljković, 2014:199). Ti se podatci mogu povezati s postignućima u verbalnom izražavanju i rješavanju prostornih odnosa.

Već u ranoj dobi vidljive su kognitivne razlike između dječaka i djevojčica (Sternberg, 2005). Djevojčice ranije počinju izgovarati riječi, imaju bogatiji rječnik i gramatika se brže razvija u djevojčica (duljina rečenice, uporaba vrsta riječi itd.). Prema Budinski (2011) djevojčice su u pisanju sastavka na tri zadane teme (Moja obitelj, Moja škola, Moj najbolji prijatelj) imale veći ukupan broj riječi od dječaka. Potvrda za razlike po spolu vidljiva je u ovoj tvrdnji: „Djevojčice su obično malo naprednije u početnom razvoju vokabulara od dječaka. Jedno od mogućih objašnjenja za to je da se lijeva hemisfera mozga (centar za jezik) kod djevojčica razvija ranije nego kod dječaka. No, i čimbenik okoline je bitan; mnoge su studije pokazale da majke više pričaju svojim djevojčicama nego dječacima…“ (Likierman i Muter, 2007:177).

Društvene razlike proizlaze iz jezične okoline koja više pogoduje djevojčicama i potiče ih na veću uporabu govora (razgovor s roditeljima, vrste igara itd.) (Vasta, Haith i Miller, 2004). Prema Rijavec i Miljković (2014) slično se ponašaju i odgojitelji u vrtiću i učitelji u školi, a dječje knjige i školski udžbenici, kao mediji, samo podržavaju isti komunikacijski obrazac. Da djevojčice postižu bolje rezultate u čitanju pokazuje činjenica da se već u ranom socijalnom okruženju veća posvećenost u čitanju daje djevojčicama i da je čitanje više karakteristika djevojčica nego dječaka (Rijavec, Miljković, 2014). Tome u prilog ide i činjenica da su majke te koje više čitaju djeci od očeva. Također, vrsta literature koja prevladava u školama više je okrenuta interesima djevojčica nego interesima dječaka. Dječaci kasnije sazrijevaju pa se duže zadržavaju na razini polučitača što može dovesti do negativnijih iskustava koja rezultiraju nižom motivacijom za čitanje (Schraffner, Philipp, Schiefele, 2014). Sve ove razlike nestaju u adolescenciji (Hyde i Linn, 1988, prema Vasta, Haith i Miller, 2004).

Iako postoje razlike u učenju između djevojčica i dječaka i pristupu okoline, vrlo je važna poticajna okolina. „Poticajna školska okolina omogućit će razvoj čitačkih vještina i izazvati zadovoljstvo i interes za primanje i odašiljanje pisane poruke“ (Budinski i Kolar Billege, 2011). Učitelj je osoba koja svakome učeniku, čitaču i nečitaču, mora omogućiti pristup primjerenim metodičkim predlošcima i upotrijebiti metodičke pristupe i postupke koji će učenike potaknuti na čitanje. Prema Beženu (2008) učitelj treba vladati teorijskim metodičkim znanjima koja su neophodna za praktično poučavanje. Učitelj treba primjenjivati teorijska i praktična metodička znanja te oblikovati i prilagoditi sadržaje nastavnih situacija čitačkim razinama učenika. Nepoticajna okolina smanjit će postizanje uspjeha u čitanju i djeca će s vremenom čitanje početi izbjegavati. Za cijeli ovaj proces važna je motivacija. Motivacija može biti shvaćena kao unutrašnji proces koji pokreće, vodi i održava tijekom vremena (Krause, Bochner, Duchesne, 2003). Motivacija učenika za čitanje ovisi o mnogim motivacijskim faktorima, kao što su: motivirani učitelji, obitelj, prijatelji, okolina, poticajne aktivnosti, čitalačka tehnika i razina čitanja (Kerneža, Košir, 2016). „Motivacija za čitanje, a posebno za rekreacijsko čitanje, mnogo je manja u dječaka nego u djevojčica te se čitanje za zabavu smatra tipičnim ženskim hobijem“ (Čudina-Obradović, 2014:264). U tom se kontekstu može promatrati i tema metodičkoga predloška kao poticaj za učenje i čitanje ili pak kao element koji ne djeluje motivirajuće. U tu smo svrhu ispitali interes djevojčica i dječaka za teme metodičkih predložaka u nastavi materinskoga jezika.

# Metodologija istraživanja

## Cilj i problemi istraživanja

Cilj istraživanja bilo je ispitati jesu li teme metodičkih predložaka u integriranim udžbenicima od 2. do 4. razreda osnovne škole jednako poticajne dječacima i djevojčicama.

**Problemi i hipoteze istraživanja**

1. problem

Identificirati frekvencije tematskih cjelina u udžbenicima po razredima i izdavačima.

Hipoteza

Pretpostavljamo da su najzastupljenije teme u udžbenicima one koje se odnose na život djece i prirodu jer autori udžbenika nastoje uspostaviti međupredmetnu korelaciju s nastavom Prirode i društva.

2. problem

Identificirati za koje su teme metodičkih predložaka veći interes pokazali dječaci, a za koje djevojčice te postoji li razlika po spolu.

Hipoteza

Pretpostavka je da postoje razlike po spolu s obzirom na interes za teme metodičkih predložaka u udžbenicima. Veći interes kod djevojčica postoji za teme: život djece, priroda i osjećaji. Veći interes kod dječaka postoji za: sport, tehnologiju i domoljublje.

U integriranim udžbenicima prevladavaju teme za koje su djevojčice iskazale veći interes.

3. problem

Provjeriti jesu li razlike po temi veće na ukupnom uzorku ili unutar istog spola.

Hipoteza

Pretpostavka je da je razlika unutar oba spola veća od razlike na ukupnom uzorku ispitanika.

## Varijable

U provedenome istraživanju imali smo jednu nezavisnu varijablu: spol. Zavisnih varijabli imali smo ukupno 14 (interes za 14 tema).

## Instrument istraživanja

Na temelju analize tema određene su tematske cjeline o kojima su ispitanici iskazali svoj interes. Upitnik se sastojao od 14 pitanja zatvorenog tipa pitanja sa Likertovom skalom. Jedno pitanje bilo je otvorenog tipa u kojem su učenici imali priliku napisati temu, koja nije spomenuta, a zanima ih najviše.

## Postupak istraživanja

Za analizu metodičkih predložaka u udžbenicima koristili smo aktualne integrirane udžbenike[[2]](#footnote-2) triju vodećih izdavačkih kuća (Školska knjiga, Profil Klett i Alfa). Ukupno je analizirano devet integriranih udžbenika od drugog do četvrtog razreda osnovne škole. Anketni upitnici poslani su na elektroničke adrese 53 osnovnih škola u Republici Hrvatskoj. Učitelji i učiteljice su proveli istraživanje u svojim razredima. Identitet učenika nije poznat istraživačima.

## Uzorak

Istraživanje je provedeno na uzorku od 2522 ispitanika. Uvjet koji su ispitanici morali zadovoljiti jest da su učenici 4. razreda osnovne škole u Republici Hrvatskoj. Od ukupnog broja ispitanika (N=2522), 48,5 % su bile djevojčice (N=1223), a 51,5% (N=1299) dječaci. Anketa je bila potpuno anonimna. U Tablici 1. prikazan je opis uzorka prema županiji u kojoj pohađaju osnovnu školu.

**Tablica 1.** Prikaz uzorak ovisno o županiji

|  |  |  |
| --- | --- | --- |
| **ŽUPANIJA** | **N** | **%** |
| Zagrebačka | 364 | 14,4 |
| Međimurska | 53 | 2,1 |
| Sisačko-moslavačka | 111 | 4,4 |
| Koprivničko-križevačka | 117 | 4,6 |
| Bjelovarsko-bilogorska | 135 | 5,4 |
| Brodsko-posavska | 168 | 6,7 |
| Požeško-slavonska | 55 | 2,2 |
| Splitsko-dalmatinska | 61 | 2,4 |
| Krapinsko-zagorska | 116 | 4,6 |
| Vukovarska | 56 | 2,2 |
| Šibensko-kninska | 43 | 1,7 |
| Primorsko-goranska | 113 | 4,5 |
| Istarska | 73 | 2,9 |
| Varaždinska | 138 | 5,5 |
| Karlovačka | 138 | 5,5 |
| Dubrovačko-neretvanska | 125 | 5,0 |
| Zadarska | 194 | 7,7 |
| Virovitičko-podravska | 72 | 2,9 |
| Osječko-baranjska | 87 | 3,5 |
| Ličko-senjska | 10 | 0,4 |
| Grad Zagreb | 293 | 11,6 |
| **UKUPNO** | 2522 | 100,0 |

## Metode istraživanja i statističke obrade podataka

U ovom istraživanju koristili smo se metodama analize sadržaja u svrhu analize pojedinih tema unutar udžbenika. U svrhu analize podataka terenskog istraživanja koristili smo Mann Whitney U test za testiranje razlike između dvije nezavisne skupine, hi kvadrat test pri analizi frekvencija i koeficijent varijabilnosti u svrhu usporedbe variranja rezultata. Hi kvadrat test koristili smo i za analizu zastupljenosti pojedinih tema unutar udžbenika.

## Rezultati

Rezultate istraživanja obradili smo u dvije cjeline. Prvi dio istraživanja odnosio se na analizu udžbenika i određivanje tematskih cjelina te njihovu zastupljenost. Drugi dio istraživanja usmjeren je na analizu interesa učenika za pojedine tematske cjeline. U drugom dijelu obrade podataka usmjerili smo se na rezultate dobivene u terenskom istraživanju.

## Analiza udžbenika

Analizom udžbenika htjeli smo ispitati zastupljenost pojedinih tema metodičkih predložaka (Tablica 2.). Rezultati pokazuju da su u udžbenicima podjednako zastupljeni metodički predlošci s temom „život djece (škola, igra, zadaća)“ (F=210) i „priroda (godišnja doba, doba dana, promjene)“ (F=189). Statistički značajno manje (χ²=33.48; df=1; p<0.01) zastupljena je tema „životinje“ (F=92) koja se ne razlikuje značajno od broja djela s temom „osjećaji (ljubav, strah, radost, usamljenost, sreća)“ (F=76). Tema „život odraslih (zanimanja, obaveze, posao, briga)“ (F=60) ne razlikuje se značajno po zastupljenosti od teme „osjećaji“.

S obzirom na zastupljenost slijede teme „blagdani i praznici (Božić, Uskrs, Sveti Nikola)“ (F=50), „predmeti iz svakodnevne uporabe (stol, klupa, knjiga)“ (F=35), „obiteljski život (druženje, obaveze, članovi obitelji)“ (F=29), „domoljublje (domovina, rat, solidarnost)“ (F=28). Statistički su značajno manje (χ²=5.49; df=1; p<0.01) zastupljene teme „osobne potrebe (hrana, voda, smještaj, zdravlje)“ (F=13) i „povijest (domovina, grad, prošlost)“ (F=13). Slijede teme „tehnologija (računalo, internet, mobitel)“ (F=5), „sport“ (F=2) i „glazba“ (F=2) s vrlo malim udjelima.

**Tablica 2**. Prikaz frekvencija i postotnog udjela pojedinih tema u integriranim udžbenicima

|  |  |  |
| --- | --- | --- |
| **TEMA** | **F** | **%** |
| život djece | 210 | 25,9 |
| priroda | 189 | 23,3 |
| životinje | 92 | 11,4 |
| osjećaji | 76 | 9,4 |
| život odraslih | 60 | 7,4 |
| blagdani i praznici | 50 | 6,2 |
| predmeti iz svakodnevne uporabe | 35 | 4,3 |
| obiteljski život | 29 | 3,6 |
| domoljublje | 28 | 3,5 |
| osobne potrebe | 13 | 1,6 |
| povijest | 13 | 1,6 |
| tehnologija | 5 | 0,6 |
| glazba | 2 | 0,2 |
| sport | 2 | 0,2 |
| ostalo (riječi, abeceda) | 6 | 0,8 |
| **UKUPNO** | 810 | 100,0 |

\* F - frekvencija

Glavne teme metodičkih predložaka u udžbenicima (one sa zastupljenošću većom od 3%) obradili smo i prema razredu te grafički prikazali njihovu zastupljenost (Slika 1.).

****

**Slika 1.** Grafički prikaz postotnog udjela metodičkih predložaka pojedinih tema u integriranim udžbenicima po razredima (teme su sortirane prema postotnom udjelu u 2. razredu)

Iz grafičkog je prikaza vidljivo da nema znatnih razlika u postotnom udjelu tema, osim u temama „život djece“ i „životinje“ koje su izraženije u nižim razredima („život djece“ samo u drugom razredu), „priroda“ koja je više zastupljena u udžbenicima za treći i četvrti razred te „osjećaji“ i „domoljublje“ koje su najzastupljenije u metodičkim predlošcima za četvrti razred.

Analiza tema metodičkih predložaka u udžbenicima s obzirom na izdavače prikazana je na Slici 2.

**Slika 2.** Grafički prikaz postotnog udjela metodičkih predložaka pojedinih tema u integriranim udžbenicima ovisno o razredu (teme su sortirane prema postotku u udžbenicima Školske knjige)

Najveće razlike vezane uz izdavača pronalaze se u temi „priroda“ koja je izraženija kod Školske knjige nego kod ostalih izdavača. Tema „život djece“ znatnije je zastupljena kod izdavača Profil Klett u odnosu na ostale izdavače.

## Analiza rezultata ispitivanja interesa učenika

Analizom rezultata istraživanja interesa učenika željeli smo provjeriti postoje li razlike u interesu za pojedine teme književnih djela između djevojčica i dječaka. Dodatno smo željeli vidjeti razlikuju li se više rezultati unutar pojedinog spola ili na cijelom uzorku.

Što se tiče interesa za pojedine teme, a radi distribucije rezultata koji se statistički značajno razlikuju od normalne raspodjele, provedeni su neparametrijski testovi (Mann Whitney U testovi) kako bi se provjerila razlika u interesu za pojedine teme između djevojčica i dječaka. Rezultati su pokazali da se djevojčice i dječaci statistički značajno razlikuju u interesu za sve navedene teme (Tablica 3.).

**Tablica 3.** Prikaz srednjih vrijednosti i rezultata Mann Whitney U testa pri testiranju razlike u interesu za pojedine teme između djevojčica i dječaka

|  |  |  |  |  |
| --- | --- | --- | --- | --- |
| **TEMA** | **M (dječaci)** | **M (djevojčice)** | **Z** | **p** |
| život djece | 1137,8 | 1386,0 | -9,00 | <0,01 |
| život odraslih | 1201,8 | 1295,2 | -3,32 | <0,01 |
| priroda | 1168,7 | 1326,2 | -5,73 | <0,01 |
| osobne potrebe | 1206,2 | 1294,7 | -3,42 | <0,01 |
| obiteljski život | 1177,8 | 1312,9 | -5,73 | <0,01 |
| domoljublje | 1296,7 | 1186,3 | -3,98 | <0,01 |
| osjećaji | 1074,4 | 1435,3 | -13,36 | <0,01 |
| blagdani i praznici | 1215,0 | 1278,0 | -2,80 | <0,01 |
| predmeti iz svakodnevne uporabe | 1209,0 | 1290,9 | -2,90 | <0,01 |
| životinje | 1139,6 | 1370,2 | -9,76 | <0,01 |
| sport | 1338,4 | 1158,9 | -7,61 | <0,01 |
| tehnologija | 1420,7 | 1065,8 | -14,07 | <0,01 |
| glazba | 1065,9 | 1422,9 | -13,75 | <0,01 |
| povijest | 1270,1 | 1196,3 | -2,72 | <0,01 |

LEGENDA:

M – srednja vrijednost Mann Whithey U testa

P – vjerojatnost pogreške

Pregled srednjih vrijednosti Mann Whitney U testa pokazuje da su djevojčice više zainteresirane za teme: život djece, život odraslih, priroda, osobne potrebe, obiteljski život, osjećaji, blagdani i praznici, predmeti iz svakodnevne uporabe, životinje i glazba. Dječaci pokazuju veći interes za teme: domoljublje, sport, tehnologija i povijest.

Možemo zaključiti da su teme koje su zastupljenije prema analizi udžbenika zanimljivije, pa stoga i poticajnije, djevojčicama nego dječacima. Teme koje zanimaju dječake pojavljuju se u manje od 2 % metodičkih predložaka, osim „domoljublje“ koja se pojavljuje u 3,5 % predložaka, što je još uvijek vrlo mala pojavnost.

Učenici su dodatno mogli upisati teme koje ih također zanimaju, a nisu navedene na popisu. Od ukupnog broja učenika njih 1493 navodi neku dodatnu temu koja ih interesira. Teme koje su učenici navodili su raznolike, no ipak neke su se teme pojavljivale znatno češće nego ostale. U Tablici 4. nalazi se popis 11 najfrekventnijih tema odnosno tema koje su učenici sami najčešće naveli kao teme koje ih dodatno interesiraju te postoci od ukupnog broja učenika (N=1522) koji su temu naveli.

**Tablica 4.** Jedanaest najfrekventnijih dodatnih tema koje učenici navode kao zanimljivije

|  |  |
| --- | --- |
| **TEMA** | **%** |
| Prijatelji i prijateljstvo | 4,2 |
| Crtanje, slikanje i likovni | 3,4 |
| Svemir | 2,9 |
| Ples | 2,2 |
| Izleti, putovanja i pustolovine | 2,1 |
| Igra i igračke | 2,1 |
| Strani jezik | 1,7 |
| Igranje igrica i stvaranje igrica | 1,5 |
| Države, gradovi, zemlje | 1,5 |
| Budućnost | 1,4 |
| Nogomet | 1,4 |

Najzastupljenije teme u učeničkim iskazima jesu: „prijatelji i prijateljstvo“, „crtanje, slikanje i likovni“ te „svemir“. Zanimalo nas je dodatno ima li razlike u navođenju dodatnih tema koje učenike zanimaju između djevojčica i dječaka te je u tu svrhu izračunat hi kvadrat test. Dobiven je vrlo visok i statistički značajan hi kvadrat test (χ²=198.87; df=30; p<0.01) kada su uzeti svi otvoreni odgovori učenika i učenica. Grafički prikaz postotaka na Slici 3. donosi jasniji pregled koje dodatne teme spominju dječaci, a koje djevojčice.



**Slika 3.** Grafički prikaz postotka pojedinih dodatno odabranih tema od strane djevojčica i dječaka

Rezultati prikazani na Slici 3. pokazuju da od dodatnih tema djevojčice značajno više spominju „prijateljstvo“, „ples“, i „budućnost“. Iako „prijateljstvo“, „strani jezik“ i „budućnost“ u znatnom postotku spominju i dječaci“, oni za razliku od djevojčica značajno više navode „nogomet“, „svemir“, „igranje i stvaranje igrica“, „igru te igračke“.

Teme „države, gradove i zemlje“, „crtanje, slikanje i likovni“, „izlete i putovanja“ te „strani jezik navode podjednako često.

Na kraju nas je zanimalo variraju li više interesi dječaka ili djevojčica. U tu smo svrhu izračunali koeficijent varijabilnosti. Rezultati su prikazani u Tablici 5.

**Tablica 5.** Koeficijenti varijabilnosti u interesu za pojedine teme kod djevojčica, dječaka i ukupnog uzorka

|  |  |  |  |
| --- | --- | --- | --- |
| TEMA | V djevojčice | V dječaci | V ukupni uzorak |
| Život djece | 25,2 | **29,8** | 27,9 |
| Život odraslih | 35,2 | **41,3** | 38,4 |
| Priroda | 28,5 | **34,3** | 31,7 |
| Osobne potrebe | 22,6 | **26,0** | 24,4 |
| Obiteljski život | 16,8 | **21,2** | 19,2 |
| Domoljublje | 36,6 | 36,7 | 36,7 |
| Osjećaji | 21,4 | **33,8** | 28,7 |
| Blagdani i praznici | 16,8 | **20,5** | 18,8 |
| Predmeti iz svakodnevne uporabe | 41,2 | **46,3** | 43,9 |
| Životinje | 15,2 | **21,6** | 18,9 |
| Sport | **22,9** | 19,5 | 21,3 |
| Tehnologija | **28,7** | 18,8 | 24,3 |
| Glazba | 18,7 | **29,8** | 25,3 |
| Povijest | **32,5** | 30,9 | 31,7 |

LEGENDA:

V – koeficijent varijabilnosti

**Masni font** – najveći koeficijent varijabilnosti za pojedinu temu

Rezultati, prema očekivanju, pokazuju da je varijabilnost veća unutar spolova nego na ukupnom uzorku ispitanika te ukazuju na to da je koeficijent varijabilnosti kod dječaka veći za one teme kod kojih dječaci pokazuju manji interes od djevojčica i sukladno tome varijabilnost djevojčica je veća za one teme na kojima one pokazuju manji interes od dječaka. Jedina je iznimka uočena za temu „domoljublje“ kod koje postoji statistički značajno veći interes dječaka nego djevojčica, a tema ima podjednaku varijabilnost unutar spolova.

# Rasprava

Provedenim istraživanjem utvrdila se frekvencija metodičkih predložaka s pojedinim temama u integriranim udžbenicima te postotni udio tematski grupiranih metodičkih predložaka u pojedinim udžbenicima po razredima i izdavačima. Tim su metodičkim predlošcima učenici svakodnevno izloženi u metodičkom činu.

Koristili smo se neparametrijskom statistikom (Mann Whitney U testovima) zbog distribucije rezultata koji se statistički značajno razlikuju od normalne raspodjele kako bismo provjerili razliku u interesu po temama s obzirom na spol.

Pri odgovaranju na prvi problem istraživanja koji je usmjeren na identifikaciju frekvencija tematskih cjelina u udžbenicima po razredima i izdavačima, utvrdili smo 14 tematskih cjelina koje smo iskoristili za daljnje istraživanje interesa učenika. U aktualnim su integriranim udžbenicima najzastupljenije teme: život djece (škola, igra, zadaća) i priroda (godišnja doba, doba dana, promjene). Ukupan udio ovih tema u devet analiziranih udžbenika iznosi 49,2 % što čini polovicu tema metodičkih predložaka u integriranim udžbenicima. Ostale su teme (životinje, osjećaji, život odraslih, blagdani i praznici, predmeti iz svakodnevnih uporabe, obiteljski život, domoljublje, osobne potrebe, povijest, tehnologija, sport, glazba) statistički značajno manje zastupljene u analiziranim udžbenicima. Analiza udžbenika po razredima pokazala je da su teme život djece i životinje zastupljenije u drugom razredu, a da se u trećem i četvrtom razredu uvodi sve više tema vezanih za osjećaje i domoljublje.

Drugi problem istraživanja usmjeren je na provjeru za koje su teme veći interes pokazali dječaci, a za koje djevojčice. Dobiveni su podatci pokazali da je prisutan različit interes za teme s obzirom na spol te da se dječaci i djevojčice statistički značajno razlikuju u interesu za sve navedene teme. Time smo potvrdili hipotezu da postoje razlike po spolu s obzirom na interes za teme metodičkih predložaka u integriranim udžbenicima. Djevojčice su pokazale veći interes za teme: život djece, život odraslih, priroda, osobne potrebe, obiteljski život, osjećaji, blagdani i praznici, predmeti iz svakodnevne uporabe, životinje i glazba. Dječaci pokazuju veći interes za teme: domoljublje, sport, tehnologija i povijest. U hipotezi smo pretpostavili da su djevojčice zainteresirane za teme: život djece, priroda i osjećaji, a za dječake smo u hipotezi postavili da su zainteresirani za: sport, tehnologiju i domoljublje. Rezultati pokazuju da su dječaci iskazali najveći interes za samo 5,9 % tema identificiranih u udžbenicima dok su djevojčice pokazale interes za čak 93,3 % tema zastupljenih u udžbenicima. Time smo potvrdili svoju pretpostavku da su teme metodičkih predložaka u udžbenicima poticajnije za djevojčice. „Djevojčice više vole sate jezika i jezik općenito. Stoga se može pretpostaviti da iz tog razloga one postižu bolje rezultate nego dječaci koji imaju drugačije interese“ (Lynn, Mikk, 2009). Ti rezultati, dakle, potvrđuju hipotezu da u udžbenicima prevladavaju teme za koje su djevojčice pokazale veći interes. Možemo pretpostaviti da teme metodičkih predložaka u udžbenicima pogoduju uspjehu djevojčica, a one i u istraživanjima čitalačke pismenosti (PISA, 2015) postižu čak 26 bodova više od dječaka.

U upitniku na zadnje pitanje otvorenoga tipa, ispitanici su upisali dodatne teme koje ih također zanimaju, a nisu navedene na popisu. Čak 60 % učenika napisalo je dodatnu temu (N=1493). Sastavili smo popis najfrekventnijih tema koje su učenici sami naveli. Iz rezultata istraživanja proizlazi da ih najviše zanimaju teme: prijatelji i prijateljstvo, crtanje, slikanje i likovni, svemir, ples. Ove su teme rijetko zastupljene u analiziranim udžbenicima, stoga bi prilikom izrade novih udžbenika trebalo uzeti u obzir teme za koje su učenici pokazali dodatni interes. Hi kvadrat testom provjerili smo postoji li statistički značajna razlika u odabiru teme s obzirom na spol. Rezultat testa pokazao je da postoji statistički značajna razlika jer djevojčice značajno više navode teme: prijateljstvo, ples i budućnost. Dječaci značajno više navode teme: nogomet, svemir i igrice.

Provjera razlike po temama u udžbenicima ovisno o spolu, u trećem problemu istraživanja, pokazala je da postoji statistička značajna razlika po temama između djevojčica i dječaka na ukupnom uzorku (N=2522). Provjerom jesu li razlike po temama veće unutar istog spola, odnosno je li varijabilnost veća unutar spolova nego na ukupnom uzorku ispitanika, potvrdili smo treću hipotezu da je razlika unutar istog spola veća od razlike na ukupnom uzorku ispitanika. Rezultati ukazuju na to da je koeficijent varijabilnosti kod dječaka veći za one teme kod kojih dječaci pokazuju manji interes od djevojčica i, sukladno tome, varijabilnost djevojčica je veća za one teme za koje one pokazuju manji interes od dječaka. Varijabilnost ukupnog uzorka uvijek je nešto manja. Jedina se iznimka može uočiti kod teme „domoljublje" (domovina, rat, solidarnost) kod koje postoji statistički značajno veći interes dječaka nego djevojčica, a tema ima podjednaku varijabilnost unutar spolova te na ukupnom uzorku ispitanika.

Rezultati povezani s trećim problemom pokazuju da su djevojčice usklađenije u stavu u onim temama za koje pokazuju i veći interes, odnosno više se razlikuju u onim temama za koje pokazuju manji interes. Postoje manja odstupanja u interesu dječaka ili djevojčica za pojedine teme, ali primarne se razlike u interesu uočavaju s obzirom na spol.

# Zaključak

U istraživanju provedenom na 2522 ispitanika (48,5 % djevojčica i 51,5 % dječaka) u 53 osnovne škole u Republici Hrvatskoj dobili smo rezultate koji pokazuju da su najzastupljenije teme metodičkih predložaka one za koje su djevojčice pokazale znatno veći interes nego dječaci. To su teme: život djece (škola, igra, zadaća) i priroda (godišnja doba, doba dana, promjene). Ukupan udio tih tema u analiziranim udžbenicima jest 49,2 %. Potvrdili smo hipotezu da u udžbenicima prevladavaju teme za koje su djevojčice pokazale veći interes te na temelju tih rezultata pretpostavljamo da bi teme metodičkih predložaka mogle biti jedan od uzroka boljeg uspjeha djevojčica u ispitivanjima čitalačke pismenosti u projektima vanjskoga vrednovanja (PISA). Smatramo da kontinuirana izloženost poticajnim metodičkim predlošcima pospješuje i motivaciju za čitanje i uspjeh u ispitivanjima čitalačke pismenosti.

Kako bi se učenicima (i djevojčicama i dječacima) omogućilo da uče u sličnim okolnostima s obzirom na interes za temu metodičkog predloška, moguće je promišljati o uključivanju u udžbenike više tematski različitih metodičkih predložaka za poučavanje o istoj temi. Budući da bi tiskani udžbenici na taj način bili preopterećeni, moguće je te predloške uvrstiti u digitalne udžbenike (Budinski i Kolar Billege, 2017). Ovim smo istraživanjem potvrdili pretpostavku da su teme metodičkih predložaka u integriranim udžbenicima za nastavu Hrvatskoga jezika poticajniji djevojčicama nego dječacima s obzirom na interes koji djevojčice i dječaci pokazuju za pojedine teme.

# Zahvale

*Hvala našoj mentorici, dr. sc. Martini Kolar Billege, poslijedoktorandici na Katedri za hrvatski jezik i književnost, scensku i medijsku kulturu, na znanstvenom i stručnom vodstvu tijekom istraživanja i pisanja ovoga znanstvenoga rada te na jezičnim savjetima i motivaciji za istraživanje.*

*Hvala našim kolegicama na Učiteljskom fakultetu u Zagrebu i prijateljima koji su pomogli u prikupljanju velikog uzorka ispitanika. Posebnu zahvalu upućujemo svim školama, ravnateljima i učiteljima, koji su sudjelovali u našem istraživanju, bez kojih ne bi bilo moguće doći do ovakvih rezultata istraživanja.*

*Na kraju, najveću zahvalu dugujemo svojim roditeljima i obiteljima koji su nas tijekom pisanja rada podržavali i poticali u pisanju znanstvenog rada, ali i tijekom cijelog akademskog obrazovanja.*

# Literatura

1. Bežen, A. (2008). Metodika znanost o poučavanju znanstvenog predmeta. Zagreb: Učiteljski fakultet u Zagrebu.
2. Bežen, A., Budinski, V. i Kolar Billege, M. (2012). Što, zašto, kako u poučavanju hrvatskoga jezika. Zagreb: Profil.
3. Budinski, V. (2011). Jezične kompetencije učenika na kraju prvoga razreda osnovne škole s obzirom na uporabu vrsta riječi u pisanome hrvatskom jeziku (magistarski rad). Zagreb.
4. Budinski, V. i Kolar Billege, M. (2011). Razine jezičnih predvještina učenika u hrvatskom jeziku na početku prvoga razreda osnovne škole (nečitač, polučitač i čitač) - inicijalno istraživanje. U A. Bežen i B. Majhut (ur.), Redefiniranje tradicije: dječja književnost, suvremena komunikacija, jezici i dijete (str.89-104). Zagreb: Učiteljski fakultet Sveučilišta u Zagrebu i ECNS-Europski centar za napredna i sustavna istraživanja.
5. Budinski, V. i Kolar Billege, M. (2017). Od zavičajnoga govora do standardnoga hrvatskog jezika uz primjenu metodičkoga instrumentarija u digitalnome udžbeniku. U K. Čeliković (ur.) Dani Balinta Vujkova - Dani hrvatske knjige i riječi. Zbornik radova sa znanstvenih skupova 2015.-2016. Subotica: Hrvatska čitaonica (u tisku).
6. Čudina-Obradović, M. (2014). Psihologija čitanja od motivacije do razumijevanja. Zagreb: Golden marketing-Tehnička knjiga, Učiteljski fakultet Sveučilišta u Zagrebu.
7. Kerneža, M., Košir, K. (2016). Comics as a Literary-DidacticMethodandTheir Use for ReducingGenderDifferencesinReadingLiteracy at thePrimaryLevel od Education. Center for EducationalPolicyStudies Journal, 2(6), 125–149.
8. Krause, K., Bochner, S., Duchesne, S. (2003). Educationalpsychology for learningandteaching. Thompson: Southbank Victoria.
9. Likierman, H. i Muter, V. (2007). Pripremite dijete za školu: kako osigurati da dijete uspješno započne školovanje. Buševac: Ostvarenje.
10. Lynn, R., Mikk, J. (2009). Seks differencesinreadingachievement. Trames, 13 (63/58), 3-13.
11. Malnar, D., Arbanas, J., Tkalčić, M. (2015). I mozak ima spol. U S. Ostojić (ur.), Medicina fluminensis, 51 (4),440-447. <http://hrcak.srce.hr/148234>Pristupljeno 16.veljače 2017.
12. Nastavni plan i program za osnovnu školu (2006). Zagreb: Ministarstvo znanosti,obrazovanja i sporta.
13. Rijavec, M. i Miljković, D. (2014). Muškarci i žene - poznajemo li se uopće. Zagreb: Profil.
14. Rosandić, D. (2005). Metodika književnog odgoja. Zagreb: Školska knjiga.
15. Schraffner, E., Philipp, M., Schiefele, U. (2014). Reciprocaleffectsbeetwenintrinsicreadingmotivationandreadingcompetence? A cross-lagged panel model for academictrackandnonacademictrackstudents. Journal od Research inReading, 0(0), 1-18.
16. Sternberg, R. J. (2005). Kognitivna psihologija. Jastrebarsko: Naklada Slap.
17. Vasta, R., Haith, M. M., Miller S. A. (2004). Dječja psihologija. Jastrebarsko: Naklada Slap.

#

# Popis analiziranih integriranih udžbenika

1. Krmpotić, M. i Ivić, S. (2010). Zlatna vrata 4, čitanka i hrvatski jezik za 4.razred osnovne škole. Zagreb: Školska knjiga.
2. Krmpotić, M. i Ivić, S. (2014). Zlatna vrata 2, čitanka i hrvatski jezik za 2.razred osnovne škole. Zagreb: Školska knjiga.
3. Krmpotić, M. i Ivić, S. (2014). Zlatna vrata 3, čitanka i hrvatski jezik u 3.razredu osnovne škole. Zagreb: Školska knjiga.
4. Marjanović, V., Škribulja, A, Gabelica, M. i Gredelj, R. (2016). Hrvatski na dlanu 3, čitanka i udžbenik hrvatskog jezika za treći razred osnovne škole. Zagreb: Profil Klett.
5. Marjanović, V., Škribulja, A., Gabelica, M., Gredelj, R. (2014). Hrvatski na dlanu 2, čitanka i udžbenik hrvatskoga jezik za 2.razred osnovne škole. Zagreb: Profil.
6. Marjanović, V., Škribulja, A., Gabelica, M., Gredelj, R. (2014). Hrvatski na dlanu 4, čitanka i udžbenik hrvatskoga jezik za 4.razred osnovne škole. Zagreb: Profil.
7. Težak, D. i Polak, S. (2014). Carstvo riječi, čitanka i jezični udžbenik za 3.razred osnovne škole. Zagreb: Alfa.
8. Težak, D., Polak, S. i Cindrić, D. (2010). Čarolija riječi, čitanka i jezični udžbenik za četvrti razred osnovne škole. Zagreb: Alfa.
9. Težak, D., Polak, S., Cindrić, D. (2014). Cvrkut riječi, čitanka i jezični udžbenik za 2.razred osnovne škole. Zagreb: Alfa.

# Sažetak

Adriana Graberec i Martina Krcivoj

**Jesu li teme metodičkih predložaka u udžbenicima jednako poticajne za djevojčice i dječake?**

Istraživanje o tome jesu li teme metodičkih predložaka jednako poticajne za dječake i djevojčice provedeno je na uzorku od N = 2522 ispitanika (48,5 % djevojčica i 51,5 % dječaka) u 53 osnovne škole u Republici Hrvatskoj. Cilj istraživanja bio je ispitati jesu li teme metodičkih predložaka u integriranim udžbenicima od 2. do 4. razreda osnovne škole jednako poticajne dječacima i djevojčicama jer su rezultati čitalačke pismenosti pokazali bolji uspjeh djevojčica. Metodički predlošci u integriranim udžbenicima analizirani su i klasificirani u 14 tematskih cjelina te je prikazana njihova zastupljenost i ispitan interes dječaka i djevojčica za te teme. Rezultati pokazuju da su u udžbenicima zastupljenije one teme za koje djevojčice pokazuju veći interes, odnosno da su dječaci iskazali najveći interes za samo 5,9 % tema koje se nalaze u aktualnim integriranim udžbenicima dok su djevojčice pokazale interes za čak 93,3 % tema. Može se zaključiti da su teme metodičkih predložaka u integriranim udžbenicima zanimljivije djevojčicama. To je i mogući uzrok boljih rezultata djevojčica u dosadašnjim istraživanjima čitalačke pismenosti (PISA).

**Ključne riječi:** teme metodičkih predložaka, primarno obrazovanje, interes djevojčica i dječaka

# Summary

Adriana Graberec i Martina Krcivoj

**Are Topics in Teaching Templates in Textbooks Equally Stimulating for Girls and Boys?**

Research on the stimulation of teaching templates for girls and boys was carried out on a sample of N = 2522 participants (48.5 % girls and 51.5 % boys) in 53 primary schools in the Republic of Croatia. The aim of the research was to examine whether teaching templates in integrated textbooks for grades 2 – 4 of primary school are equally stimulating for boys and girls as the results of reading literacy showed higher achievement by girls. The teaching templates in integrated textbooks have been analyzed and classified into 14 thematic units. Their representation and interest with boys and girls for the topics was also examined. The results show that topics for which girls show more interest are more represented in textbooks, i.e. that boys showed more interest for only 5.9% of topics present in current integrated textbooks, whereas girls showed interest for the remaining 93.3%. It can be concluded that topics of teaching templates in integrated subjects are more interesting for girls. That is possibly the reason why girls achieve better results in research on reading literacy to date (PISA).

**Keywords:** interest by girls and boys, primary education, teaching template topics

1. Rezultati OECD-ova istraživanja PISA 2015 provedenog u Republici Hrvatskoj. https://www.ncvvo.hr/objava-rezultata-oecd-ova-medunarodnoga-istrazivanja-pisa-2015/, pristupljeno 9. veljače 2017. godine [↑](#footnote-ref-1)
2. Analizirani integrirani udžbenici navedeni su u popisu literature. [↑](#footnote-ref-2)